Rosa Eriksen (M), 2025-04-22:
Tak for ordet, og tak for de mange værdifulde bidrag til redegørelsesdebatten om perspektiv- og handlingsplanen for ligestilling 2025.
I alt for mange tilfælde er stillingen mellem mennesker ulige.
Lad mig blot nævne et par nedslag fra perspektiv- og handlingsplanen: Lønforskellen mellem mænd og kvinder var i gennemsnit 12,3 pct. i 2023.
Mere end hver fjerde mand og godt hver tiende kvinde mellem 20 og 49 år havde i 2023 ikke kontakt til en praktiserende læge.
En fjerdedel af børn fra hjem, hvor der er indikationer på vold mellem de voksne, afslutter ikke 9. klasse med afgangsprøven.
Årligt oplever op mod 3.000 lgbtq+-personer voldelige hadforbrydelser.
Mere end hver tredje homo- og biseksuel har oplevet diskrimination.
Og listen bliver kun længere, jo mere man dykker ned i tallene.
Senest er der med Netflixserien »Adolescence« sat fokus på groteske tilstande med kvindehad og sexistisk indhold online.
Det er alt sammen ulighed, som vi skal være opmærksomme på.
Ligestillingen er under pres rundtom i verden.
Kvinders rettigheder er på tilbagetog.
Udfordringerne med chikane, partnervold og overgreb er stadig markante.
Og Ungarns anti-lgbtq+-lovgivning presser folks sikkerhed, trivsel og rettigheder i en grad, som vi i Moderaterne ikke vil sidde overhørig.
Vi ser derfor også positivt på, at regeringen vil øge synligheden af ligestillingsudfordringerne gennem Danmarks EU-formandskab og internationale position.
For selvfølgelig skal vi bruge vores stemme til at diskutere, hvordan vi sammen kan styrke ligestillingen mellem mennesker uanset køn og seksuel overbevisning.
Det handler om at sikre menneskers ret til at være dem, de er, og sikre, at alle har mulighed for at udfolde deres fulde potentiale, sikre, at man har deltagelsesmuligheder i samfundet uden at blive mødt af fordomme og diskrimination.
Et af de områder, vi i Moderaterne er særlig optaget af, er sundhedspolitik.
Ulighed i sundhed er et kæmpeproblem.
I Moderaterne er vi derfor begejstrede over, at regeringen styrker forskningen i kvindesygdomme, prævention, fertilitet og kønsforskelle i sundhed.
Vi er glade for, at man samtidig styrker indsatsen for mænds sundhed.
For uanset om ulighed i sundhed skyldes manglende forskning, kønsspecifikke sygdomme eller socialøkonomiske eller geografiske forskelle, skal vi uligheden til livs.
I Moderaterne vil vi særlig fremhæve, at vi netop i disse dage styrker kvinders ret til abort, og at vi for nylig styrkede muligheden for fertilitetsbehandling.
Det er vigtige skridt i retning af øget selvbestemmelse for kvinder samt ligestillede muligheder for dem, som har nemt ved at få børn, og dem, som har svært ved det.
Kampen for ligestilling gælder dog også lgbtq+-området, hvor flere er utilfredse med livet end blandt den øvrige befolkning.
Mange føler sig diskrimineret, og mange har været udsat for overgreb.
Problemerne stopper dog ikke her.
I nogle dele af samfundet er accepten af homoseksualitet lav, og i mange lande er det endda kriminelt at have en seksuel relation til en person af samme køn.
Lad mig i den forbindelse slå en ting helt fast: I Moderaterne bakker vi helhjertet op om, at at personer skal have samme muligheder i samfundet, og at ingen skal opleve diskrimination på baggrund af deres seksualitet.
Det er derfor afgørende, at vi står fast på at bekæmpe diskrimination, øger muligheden for familiedannelse og samtidig styrker rådgivningen og forskningen på området.
Det er væsentlige indsatser både herhjemme og ude i verden.
Vi er heldigvis gået i gang herhjemme.
I Moderaterne er vi begejstrede for, at vi har styrket muligheden for at opnå forældreskab gennem surrogataftaler, og at medfaderskab er blevet et retligt begreb.
Lad os vende den uligestilling mellem mennesker til ligestilling.
I Moderaterne bakker vi op om, at vi bruger vores medlemskab af FN's Sikkerhedsråd og vores markering af Beijinghandlingsplanen til at fremhæve en stærk position for ligestilling i et globalt perspektiv.
Når verden er i forandring, er der behov for, at vi står sammen, også i ligestillingens navn.
Tak for ordet.